CELEX: 32019D1118
Language: hu
Date: 2019-06-27 00:00:00
Title: A Bizottság (EU) 2019/1118 végrehajtási határozata (2019. június 27.) az „Északi-tengeri–mediterrán” törzshálózati folyosóra és az „Atlanti-óceáni” törzshálózati folyosóra vonatkozó, határokon átnyúló Szajna–Schelde projektről (az értesítés a C(2019) 4561. számú dokumentummal történt)

1.7.2019   
               
               
                  HU
               
               
                  Az Európai Unió Hivatalos Lapja
               
               
                  L 176/61
               
            
         A BIZOTTSÁG (EU) 2019/1118 VÉGREHAJTÁSI HATÁROZATA
         (2019. június 27.)
         az „Északi-tengeri–mediterrán” törzshálózati folyosóra és az „Atlanti-óceáni” törzshálózati folyosóra vonatkozó, határokon átnyúló Szajna–Schelde projektről
         
            
               (az értesítés a C(2019) 4561. számú dokumentummal történt)
            
         
         (Csak a holland és a francia nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a transzeurópai közlekedési hálózat fejlesztésére vonatkozó uniós iránymutatásokról és a 661/2010/EU határozat hatályon kívül helyezéséről szóló, 2013. december 11-i 1315/2013/EU európai parlamenti és tanácsi rendeletre (1) és különösen annak 47. cikke (2) bekezdésére,
         mivel:
         
                     (1)
                  
                  
                     A közlekedés dekarbonizációja az Európai Unió egyik kulcsfontosságú szakpolitikai célkitűzése, különösen a nagy távolságra történő fuvarozás terén az energiahatékony közlekedési módokra való nagyszabású modális váltás feltételeinek megteremtésével. A Párizsi Megállapodás igazolta és megerősítette az éghajlatváltozás elleni küzdelemre vonatkozó uniós célkitűzéseket.
                  
               
                     (2)
                  
                  
                     Ebben az összefüggésben a belvízi hajózásnak az árufuvarozás szempontjából történő előmozdítása az uniós közlekedéspolitika egyértelműen kiemelt területe és a transzeurópai közlekedési hálózatra vonatkozó szakpolitika régóta fennálló prioritása.
                  
               
                     (3)
                  
                  
                     A Szajna–Schelde hálózat kiépítésével a Szajna medencéje folyamatos, magas vízállású belvízi út révén közvetlenül kapcsolódni fog a Schelde medencéjéhez Franciaország északi részén, Belgiumban és Hollandiában, illetve egyéb fontos európai medencékhez, így a Rajna és a Maas medencéjéhez. Ezzel olyan folyamatos, hatékony és egységes, nagy kapacitású belvízi úthálózat jön létre, amely számos tengeri és belvízi kikötőt köt össze ebben a tágabb európai határrégióban.
                  
               
                     (4)
                  
                  
                     Franciaország, Belgium, Hollandia és a Németországon túli területek összekapcsolásával a Szajna–Schelde hálózat egyértelmű határokon átnyúló vonatkozásokkal rendelkezik.
                  
               
                     (5)
                  
                  
                     A Szajna–Schelde projekt az „Északi-tengeri–mediterrán” törzshálózati folyosó vonatkozásában előzetesen meghatározott támogatható projekt, míg a Le Havre–Párizs szakasz az „Atlanti-óceáni” törzshálózati folyosó vonatkozásában előzetesen meghatározott támogatható projekt. Az „Északi-tengeri–mediterrán” TEN-T törzshálózati folyosó létrehozásáról szóló, a belga, holland és francia közlekedési miniszter, valamint a közlekedéspolitikáért felelős biztos által 2013. október 17-én aláírt nyilatkozat (Tallini Nyilatkozat) még inkább kiemelte az érintett felek kötelezettségvállalását e törzshálózati folyosó létrehozására vonatkozóan. Továbbá, az „Északi-tengeri–mediterrán” törzshálózati folyosó munkaterve hangsúlyozza, hogy biztosítani kell a Szajna–Schelde projekt végrehajtását, mert ez az alapja egy teljeskörűen működő multimodális szállítási folyosó létrehozásának.
                  
               
                     (6)
                  
                  
                     A projekt egyik fő célkitűzése annak biztosítása, hogy a Szajna és Schelde közötti fő hajóutak legalább az Va. ECMT-osztályba tartozzanak, és megfelelőek legyenek a hajózási feltételek.
                  
               
                     (7)
                  
                  
                     A Szajna–Schelde projekt valamennyi eleme elengedhetetlen a projekt végrehajtásához. Ezek között a Szajnát és Észak-Európát összekötő csatorna a legfontosabb hiányzó kapocs, amely elengedhetetlen a Szajna–Schelde hálózat kiépítéséhez.
                  
               
                     (8)
                  
                  
                     A Szajna–Schelde projekt határokon átnyúló összetett projekt Belgium (a flamand és a vallon régió) és Franciaország részvételével, és a munkálatok célja új infrastruktúra kialakítása és a meglévő infrastruktúra javítása a hajózásra gyakorolt minimális hatások mellett. A megfelelő koordináció ezért fontos kihívást jelent. A projekt koordinált és időben történő végrehajtásának támogatása érdekében olyan rendelkezéseket kell elfogadni, amelyek rögzítik a szükséges intézkedések leírását, valamint azok végrehajtásának ütemtervét. Ez hozzájárulna az „Északi-tengeri–mediterrán” törzshálózati folyosóra vonatkozó munkaterv határokon átnyúló célkitűzéseinek eléréséhez, valamint a Szajna–Schelde projekt lehető legkorábbi, de legkésőbb 2030-ig történő végrehajtásához.
                  
               
                     (9)
                  
                  
                     A Szajna–Schelde projekt végrehajtásához szükséges intézkedések és a végrehajtási ütemterv egyértelmű meghatározása szintén fontos szerepet játszik az európai, nemzeti és regionális finanszírozás, valamint a magánfinanszírozás elérhetőségének tervezésében és teljeskörű optimalizálásában. Az uniós társfinanszírozás kiegyenlítő hatással van az intézkedések végrehajtásával kapcsolatos nemzeti és regionális döntéshozatalra.
                  
               
                     (10)
                  
                  
                     Belgium (a flamand és a vallon régió) és Franciaország már jelentős munkálatokat végzett (tanulmányok és infrastrukturális munkák), amelyekkel hozzájárul a Szajna–Schelde projekt megvalósításához. Ezek többségét – különböző programok keretében – az Európai Unió társfinanszírozta. A tevékenységek végrehajtására jelenleg az Európai Hálózatfinanszírozási Eszköz keretében egy támogatási megállapodás (2014-EU-TM-0373-M, „Seine-Escaut 2020”) alapján kerül sor, és az elszámolható költségek maximum 50 %-ának finanszírozása uniós forrásból történik.
                  
               
                     (11)
                  
                  
                     A projekt határokon átnyúló vonatkozásai célzott irányítási struktúrák létrehozását teszik szükségessé. Belgium (a flamand és a vallon régió) és Franciaország évek óta szorosan együttműködik, különösen a Szajna–Schelde projekt végrehajtásának előkészítéséért felelős, 2009 szeptemberében létrejött kormányközi bizottság keretében. Ez a kormányközi bizottság élvezi a Voies Navigables de France-t (VNF), a Société du canal Seine-Nord Europe-ot (SCSNE), a vallon közszolgálatot (SPW) és a De Vlaamse Waterweg NV-t tömörítő Szajna–Schelde európai gazdasági egyesülés operatív támogatását. A Szajnát és Észak-Európát összekötő csatorna kiépítéséért felelős Société du Canal Seine-Nord Europe 2017 májusában jött lére. Ezek a gazdálkodó egységek olyan integrált irányítási struktúrát alkotnak, amely felügyeli és koordinálja a Szajna–Schelde projekt végrehajtását. Az „Északi-tengeri–mediterrán” törzshálózati folyosó európai koordinátora és a Bizottság egy képviselője megfigyelőként rendszeresen részt vesz a kormányközi bizottság és a Szajna–Schelde európai gazdasági egyesülés ülésein. Továbbá, az európai koordinátor és a Bizottság egy képviselője megfigyelőként részt vesz a Société du Canal Seine-Nord Europe felügyelőbizottságának (conseil de surveillance) ülésein. Franciaország további megfelelő mechanizmusokat tervezhet, hogy a Bizottság megfelelően vehessen részt ebben a felügyelőbizottságban.
                  
               
                     (12)
                  
                  
                     A végrehajtás terén elért előrehaladás nyomon követése érdekében a tagállamok rendszeres jelentéseket készítenek a Bizottságnak az üggyel kapcsolatban – a területükön található szakaszok vonatkozásában –, és minden késedelmet bejelentenek.
                  
               
                     (13)
                  
                  
                     Az ebben a határozatban megállapított végrehajtási ütemterv nem érinti a nemzetközi és uniós jogban meghatározott követelmények – beleértve a környezet és az emberi egészség védelmére irányuló rendelkezések – teljesítését. Ez az ütemterv lehetővé teszi a finanszírozás elérhetőségének tervezését és teljeskörű optimalizálását a tagállamok vagy az Unió pénzügyi kötelezettségvállalásának sérelme nélkül. Semmilyen körülmények között nem érinti a környezetvédelemre és a nyilvánosság részvételére vonatkozó magas szintű uniós előírásokat.
                  
               
                     (14)
                  
                  
                     Az 1315/2013/EU rendelet 47. cikke (2) bekezdése második albekezdésének sérelme nélkül helyénvaló felülvizsgálatról rendelkezni e határozatban.
                  
               
                     (15)
                  
                  
                     Belgium és Franciaország jóváhagyta az ebben a határozatban szereplő intézkedéseket.
                  
               
                     (16)
                  
                  
                     Az e határozatban előírt intézkedések összhangban vannak az 1315/2013/EU rendelet 52. cikkében említett bizottság véleményével,
                  
               ELFOGADTA EZT A HATÁROZATOT:
         
            1. cikk
            Tárgy
            Ez a határozat ismerteti a határokon átnyúló Szajna–Schelde projektre vonatkozó intézkedéseket és a végrehajtási ütemtervet, továbbá a kapcsolódó irányítási rendelkezéseket.
         
         
            2. cikk
            Intézkedések és ütemterv
            Belgium és Franciaország biztosítja az alábbi intézkedések időben történő végrehajtását:
            
                        a)
                     
                     
                        Seine-Amont, Nogent-sur-Seine és Párizs között: a hajózási feltételek javítása 2030 decemberéig;
                        
                                    —
                                 
                                 
                                    a hajózási feltételek javítása, beleértve a duzzasztógátak rekonstrukcióját (Beaulieu, Livon, Vives-Eaux) 2027 decemberéig, valamint a másodlagos zsilipek (Coudray, Vives-Eaux, La Cave, Champagne) rehabilitációját 2023 decemberéig;
                                 
                              
                                    —
                                 
                                 
                                    a zsilipek és duzzasztógátak távvezérlésének kiépítése 2024 decemberéig;
                                 
                              
                                    —
                                 
                                 
                                    a hajózási és szolgáltatási létesítmények fejlesztése 2027 decemberéig;
                                 
                              
                  
                        b)
                     
                     
                        Seine-Aval, Suresnes és Le Havre között: fejlesztések, illetve a hajózási feltételek javítása 2027 decemberéig;
                        
                                    —
                                 
                                 
                                    a zsilipek (például Méricourt és Bougival településeken) meghosszabbítása és rehabilitációja 2026 decemberéig;
                                 
                              
                                    —
                                 
                                 
                                    a duzzasztógátak (Port-Mort, Poses, Méricourt, Bougival, Suresnes, Andrésy) modernizációja 2027 decemberéig, beleértve 2022 decemberéig a Croissy-sur-Seine gátjának megerősítését;
                                 
                              
                                    —
                                 
                                 
                                    a zsilipek és duzzasztógátak távvezérlésének kiépítése 2024 decemberéig;
                                 
                              
                                    —
                                 
                                 
                                    a hajózási és szolgáltatási létesítmények fejlesztése 2027 decemberéig;
                                 
                              
                                    —
                                 
                                 
                                    a Poses-Amfreville-i gyaloghíd létrehozása 2022 decemberéig és hallépcsők kialakítása 2030 decemberéig;
                                 
                              
                  
                        c)
                     
                     
                        Oise, Conflans-Sainte-Honorine és Compiègne között: Vb. ECMT-osztályúra történő korszerűsítés és a hajózási feltételek javítása 2028 decemberéig;
                        
                                    —
                                 
                                 
                                    az Oise-folyó Vb. ECMT-osztályú hajóúttá fejlesztése (MAGEO: partvédelmi munkálatok és hídpillérek Creil és Compiègne között, kotrás, a venette-i stégrendszer létrehozása) 2027 júniusáig;
                                 
                              
                                    —
                                 
                                 
                                    a mours-i híd rekonstrukciója 2025 decemberéig;
                                 
                              
                                    —
                                 
                                 
                                    a zsilipek és duzzasztógátak távvezérlésének kiépítése 2028 decemberéig;
                                 
                              
                  
                        d)
                     
                     
                        a Szajna–Észak-Európa csatorna Compiègne és Aubencheul-au-Bac között: építés és üzembe helyezés (Vb. ECMT-osztály), lehetővé téve a háromszintes konténerhajók elhaladását, 2028 decemberéig;
                        
                                    1.
                                 
                                 
                                    1. szektor Compiègne és Passel között, beleértve a montmacq-i zsilip építését:
                                    
                                                —
                                             
                                             
                                                területrendezés 2020 szeptemberéig;
                                             
                                          
                                                —
                                             
                                             
                                                egységes környezetvédelmi engedélyezés 2020 szeptemberéig;
                                             
                                          
                                                —
                                             
                                             
                                                a fő munkálatok megkezdése 2020 októberéig;
                                             
                                          
                                                —
                                             
                                             
                                                a munkálatok befejezése 2026 decemberéig;
                                             
                                          
                                                —
                                             
                                             
                                                üzembe helyezés 2027 júniusáig;
                                             
                                          
                              
                                    2.
                                 
                                 
                                    2. szektor Passel és Allaines között (49 km) 33 települést érintve, 3. szektor Allaines és Etricourt-Manancourt között (11 km) 3 települést érintve, 4. szektor Etricourt-Manancourt és Aubencheul-au-Bac között (30 km) 11 települést érintve, beleértve az alábbiak építését: zsilipek – Noyon, Campagne, Allaines, Marquion-Bourlon, Oisy-Le-Verger és Moislains (összeköttetés a Canal du Nord-ral), tárolómedence – Louette, valamint egy 1,33 km hosszú, a Somme völgyét átszelő csatornahíd (pont-canal):
                                    
                                                —
                                             
                                             
                                                területrendezés 2022 decemberéig;
                                             
                                          
                                                —
                                             
                                             
                                                egységes környezetvédelmi engedélyezés 2022 októberéig;
                                             
                                          
                                                —
                                             
                                             
                                                a fő munkálatok megkezdése 2023 decemberéig;
                                             
                                          
                                                —
                                             
                                             
                                                a munkálatok befejezése 2028 júniusáig;
                                             
                                          
                                                —
                                             
                                             
                                                üzembe helyezés 2028 decemberéig;
                                             
                                          
                              
                  
                        e)
                     
                     
                        a Dunkerque–Schelde tengely, beleértve a dunkerque-i csatornát Valenciennes és Schelde között, illetve a vallon gerincig, és a Deûle-t Gent irányába: Va. ECMT-osztályúra történő fejlesztés (kétirányú) és Vb. ECMT-osztályúra történő fejlesztés (egyirányú), valamint a hajózási feltételek javítása 2027 decemberéig;
                        
                                    1.
                                 
                                 
                                    valamennyi szakaszon:
                                    
                                                —
                                             
                                             
                                                a zsilipek kapacitásának (megkettőzés és/vagy hosszabbítás révén történő) növelésére szolgáló tanulmányok 2023. decemberéig;
                                             
                                          
                                                —
                                             
                                             
                                                a zsilipek távvezérlésének kiépítése 2025 decemberéig;
                                             
                                          
                                                —
                                             
                                             
                                                a hajózási feltételek biztosítása az V. EMCT-osztályú hajók vonatkozásában 2027 decemberéig;
                                             
                                          
                              
                                    2.
                                 
                                 
                                    az Arleux és Anzin közötti szakasz: a denaini zsilip modernizációja és rehabilitációja 2022 decemberéig;
                                 
                              
                                    3.
                                 
                                 
                                    az Arleux és Halluin közötti szakasz:
                                    
                                                —
                                             
                                             
                                                a Deûle Va. ECMT-osztályúra történő fejlesztése (kétirányú), illetve Vb. ECMT-osztályúra történő fejlesztése (egyirányú) 2022 decemberéig;
                                             
                                          
                                                —
                                             
                                             
                                                a zsilipek modernizációja és rehabilitációja (beleértve a doni és a Grand-Carré-i zsilipet), 2020 decemberéig, valamint a Quesnoy-sur-Deûle-i zsilip meghosszabbítása 2026 decemberéig;
                                             
                                          
                              
                                    4.
                                 
                                 
                                    a Bauvin és Dunkerque közötti szakasz:
                                    
                                                —
                                             
                                             
                                                az Aire Neufossé csatornapart védelme (1. és 2. szakasz) 2026 decemberéig, valamint a Fontinettes csatornaszakasz vonatkozásában partvédelem és a vízvonal rehabilitációja 2023 decemberéig;
                                             
                                          
                                                —
                                             
                                             
                                                a fontinettes-i zsilip modernizációja és rehabilitációja 2019 decemberéig;
                                             
                                          
                              
                  
                        f)
                     
                     
                        Condé–Pommerœul csatorna: újramegnyitás Va. ECMT-osztályú vízi útként 2022 decemberéig;
                     
                  
                        g)
                     
                     
                        vallon gerinc Pommerœul és Namur között: Va. ECMT-osztályúra történő fejlesztés 2028 decemberéig;
                        
                                    1.
                                 
                                 
                                    Pommerœul és Seneffe között: Va. ECMT-osztályúra történő fejlesztés, beleértve a Nimy–Blaton–Péronnes csatorna módosítását és az obourgi zsilip megkettőzését, a tanulmányok véglegesítése tekintetében 2022 decemberéig, illetve a munkálatok befejezése tekintetében 2027 decemberéig;
                                 
                              
                                    2.
                                 
                                 
                                    Seneffe és Charleroi között: Va. ECMT-osztályúra történő fejlesztés és a zsilipek megkettőzése (Marchienne, Gosselies és Viesville) az előkészítő munkálatok tekintetében 2022 decemberéig, illetve a munkálatok befejezése tekintetében 2027 decemberéig;
                                 
                              
                                    3.
                                 
                                 
                                    Charleroi és Namur között:
                                    
                                                —
                                             
                                             
                                                az auvelais-i zsilip módosítása 2022 decemberéig;
                                             
                                          
                                                —
                                             
                                             
                                                az átkelési lehetőségek javítása, a tanulmányok véglegesítése tekintetében 2022 decemberéig, illetve a munkálatok befejezése tekintetében 2028-ig;
                                             
                                          
                              
                  
                        h)
                     
                     
                        a Schelde felső folyása:
                        
                                    1.
                                 
                                 
                                    a vallon régióban (Belgium):
                                    
                                                —
                                             
                                             
                                                Va. ECMT-osztályúra történő fejlesztés, beleértve a tournai-i átkelő módosítását (egyirányú, Va. osztály), valamint a Pont des Trous és a Pont-à-Pont módosítását 2022 decemberéig;
                                             
                                          
                                                —
                                             
                                             
                                                kapacitásbővítés és a zsilipek biztosítása a hérinnes-i és a kaini zsilip módosításával, a tanulmányok véglegesítése tekintetében 2023 decemberéig, illetve a munkálatok befejezése tekintetében 2030 decemberéig;
                                             
                                          
                              
                                    2.
                                 
                                 
                                    a flamand régióban (Belgium): a zsilipek Vb. ECMT-osztályúra történő fejlesztésére vonatkozó tanulmányok véglegesítése 2022 decemberéig, valamint műszaki és pénzügyi végrehajtási terv elkészítése 2023 decemberéig;
                                 
                              
                  
                        i)
                     
                     
                        Lys: Vb. ECMT-osztályúra történő fejlesztés (egyirányú) és Va. ECMT-osztályúra történő fejlesztés (kétirányú), lehetővé téve a háromszintes konténerhajók elhaladását, 2027 decemberéig, beleértve az alábbiakat:
                        
                                    1.
                                 
                                 
                                    a flamand régióban (Belgium) Gent és Wervik között:
                                    
                                                —
                                             
                                             
                                                valamennyi zsilip módosítása Vb. ECMT-osztályúra, beleértve a St-Baafs-Vijve-i és harelbeke-i zsilipet, 2021 decemberéig;
                                             
                                          
                                                —
                                             
                                             
                                                Vb. ECMT-osztályúra történő fejlesztés, beleértve a hidak megemelését, lehetővé téve a háromszintes konténerhajók elhaladását, 2022 decemberéig a Lys terelő csatorna vonatkozásában, illetve a többi szakaszon 2027 decemberéig;
                                             
                                          
                              
                                    2.
                                 
                                 
                                    a vallon régióban (Belgium) Comines településen: Vb. ECMT-osztályúra történő fejlesztés, beleértve a comines-i átkelőt 2027 decemberéig, valamint a hajózás biztosítása, különösen a comines-i duzzasztógát cseréjével 2030 decemberéig;
                                 
                              
                                    3.
                                 
                                 
                                    Franciaországban Deûlémont és Comines között: Vb. ECMT-osztályúra történő fejlesztés 2024 decemberéig;
                                 
                              
                  
                        j)
                     
                     
                        kapcsolódó hálózat Flandriában:
                        
                                    1.
                                 
                                 
                                    a közvetlenül a Szajna–Schelde fő szakaszhoz kapcsolódó flamand belvízi útvonalszakaszok fejlesztésére vonatkozó tanulmányok 2022 decemberéig:
                                    
                                                —
                                             
                                             
                                                a Zeebrugge (Gent–Bruges csatorna) és Antwerpen (Upper-Seascheldt) tengeri kikötővel való összeköttetés Va. ECMT-osztályúra történő fejlesztése, lehetővé téve a háromszintes konténerhajók elhaladását;
                                             
                                          
                                                —
                                             
                                             
                                                a Roeselare–Lys- és a Bossuit–Kortrijk-csatorna Va. ECMT-osztályúra történő fejlesztése;
                                             
                                          
                              
                                    2.
                                 
                                 
                                    a fenti szakaszokon szükséges fejlesztés tekintetében műszaki és pénzügyi végrehajtási terv készítése, beleértve a kiemelt területek részletes értékelését, 2023 decemberéig;
                                 
                              
                  
                        k)
                     
                     
                        Seneffe–Antwerpen, a flamand és vallon szakaszon: tanulmányok, különösen a IV. ECMT-osztályúra történő fejlesztés tekintetében 2022 decemberéig, valamint a szükséges fejlesztésre vonatkozó műszaki és pénzügyi végrehajtási terv elkészítése 2023 decemberéig;
                     
                  
                        l)
                     
                     
                        általános intézkedések:
                        
                                    1.
                                 
                                 
                                    a különböző felekkel összehangolt szakpolitikai keretek kidolgozása az alternatív üzemanyagok infrastruktúrája teljeskörű alkalmazásának előmozdítása érdekében a Szajna–Schelde hálózat teljes területén a Belgium és Franciaország által a 2014/94/EU európai parlamenti és tanácsi irányelv (2) összefüggésében benyújtott nemzeti szakpolitikai kereteknek megfelelően, 2022 decemberéig, fokozatosan végrehajtva 2030 decemberéig;
                                 
                              
                                    2.
                                 
                                 
                                    integrált és hatékony, határokon átnyúló közlekedés- és fuvarozásirányítási szolgáltatások biztosítása a Szajna–Schelde hálózat teljes területén, beleértve a folyami információs szolgáltatások teljeskörű biztosítását a 2005/44/EK európai parlamenti és tanácsi irányelvnek (3) megfelelően, 2028 decemberéig;
                                 
                              
                                    3.
                                 
                                 
                                    multimodális logisztikai platformok kialakítása a Szajna–Schelde hálózatban 2028 decemberéig.
                                 
                              
                  
         
            3. cikk
            Irányítás
            
               (1)   Az „Északi-tengeri–mediterrán” törzshálózati folyosó európai koordinátora és az Európai Bizottság egy képviselője meghívást kap, hogy megfigyelőként részt vegyen a Société du canal Seine-Nord Europe felügyelőbizottságának (conseil de surveillance) ülésein.
            
            
               (2)   A 2. cikkben említett intézkedések terén elért előrehaladás rendszeres megbeszélés tárgyát képezi a Szajna–Schelde projekt végrehajtásának előkészítésével foglalkozó kormányközi bizottság, valamint a Szajna–Schelde európai gazdasági egyesülés keretében. Az „Északi-tengeri–mediterrán” törzshálózati folyosó európai koordinátora és a Bizottság egy képviselője meghívást kap, hogy megfigyelőként részt vegyen a kormányközi bizottság ülésein legalább félévente, illetve a Szajna–Schelde európai gazdasági egyesülés ülésein legalább évente háromszor.
            
         
         
            4. cikk
            Jelentéstétel
            Belgium és Franciaország évente legalább egyszer jelentést tesz a Bizottságnak és az „Északi-tengeri–mediterrán” törzshálózati folyosó európai koordinátorának a 2. cikkben említett intézkedések végrehajtása terén elért előrehaladásról, továbbá – a késedelem okainak és a megtett korrekciós intézkedéseknek a megjelölésével – értesíti a Bizottságot bármilyen esetleges késedelemről. Az említett tagállamok erre a célra adott esetben az Európai Hálózatfinanszírozási Eszköz szerinti támogatási megállapodások keretében benyújtandó éves helyzetjelentések tartalmát is felhasználhatják.
         
         
            5. cikk
            Felülvizsgálat
            A Bizottság legkésőbb 2023. december 31-ig – Belgium és Franciaország kérésére, illetve saját kezdeményezésre, az „Északi-tengeri–mediterrán” törzshálózati folyosó európai koordinátorának közreműködésével – elvégzi a 2. cikkben említett intézkedések és ütemterv felülvizsgálatát.
         
         
            6. cikk
            Ennek a határozatnak a Belga Királyság és a Francia Köztársaság a címzettje.
         
         
            Kelt Brüsszelben, 2019. június 27-én.
            
               
                  a Bizottság részéről
               
               Violeta BULC
               
                  a Bizottság tagja
               
            
         
         
            (1)  HL L 348., 2013.12.20., 1. o.
         
         
            (2)  Az Európai Parlament és a Tanács 2014/94/EU irányelve (2014. október 22.) az alternatív üzemanyagok infrastruktúrájának kiépítéséről (HL L 307., 2014.10.28., 1. o.).
         
            (3)  Az Európai Parlament és a Tanács 2005/44/EK irányelve (2005. szeptember 7.) a közösségi belvízi közlekedésre vonatkozó harmonizált folyami információs szolgáltatásokról (RIS) (HL L 255., 2005.9.30., 152. o.).